Yuridik shaxslarni Xususiy bandlik agentliklarining reyestriga kiritish boʻyicha davlat xizmatini koʻrsatishning maʼmuriy reglamentini tasdiqlash toʻgʻrisida
(resolution, 2026-04-27)

Oʻzbekiston Respublikasi Prezidentining “Davlat xizmatlarini koʻrsatish tizimini takomillashtirish hamda sohada byurokratik tartibotlarni tubdan qisqartirishga doir qoʻshimcha chora-tadbirlar toʻgʻrisida” 2025-yil 8-sentabrdagi PF-157-son Farmoni ijrosini taʼminlash, shuningdek, aholi va tadbirkorlik subyektlariga davlat xizmatlarini koʻrsatishda tartib-taomillarni soddalashtirish hamda elektron davlat xizmatlarini koʻrsatish koʻlamini kengaytirish maqsadida Vazirlar Mahkamasi qaror qiladi: 1. Quyidagilarni nazarda tutuvchi Yuridik shaxslarni Xususiy bandlik agentliklarining reyestriga kiritish boʻyicha davlat xizmatini koʻrsatishning maʼmuriy reglamenti 1-ilovaga muvofiq tasdiqlansin: yuridik shaxslarning Xususiy bandlik agentliklarining reyestriga kiritish uchun Davlat xizmatlari markazlari hamda Oʻzbekiston Respublikasi Yagona interaktiv davlat xizmatlari portali (keyingi oʻrinlarda — YIDXP) orqali murojaat qilishi; Xususiy bandlik agentliklarining reyestriga oʻzgartirish kiritish tartib-taomillarini belgilash; Xususiy bandlik agentliklarining reyestriga kiritilganlik boʻyicha guvohnoma namunasini tasdiqlash. 2. Oʻzbekiston Respublikasi Hukumatining 2-ilovaga muvofiq ayrim qarorlariga oʻzgartirish va qoʻshimchalar kiritilsin. 3. Ushbu qarorga asosan davlat xizmatlarini koʻrsatuvchi vakolatli davlat oraganlari va tashkilotlari Oʻzbekiston Respublikasi Raqamli texnologiyalar vazirligi hamda Adliya vazirligi bilan birgalikda ikki oy muddatda: ushbu qarorda nazarda tutilgan davlat xizmatlari YIDXP orqali joriy etilishini taʼminlasin; YIDXPda davlat xizmatlarini koʻrsatishning har bir bosqichida murojaatlar koʻrib chiqilishini kuzatib borish tartibini joriy etsin. 4. Oʻzbekiston Respublikasi Adliya vazirligi: davlat organlari va tashkilotlari tomonidan mazkur qarorga muvofiq davlat xizmatlari koʻrsatilishining belgilangan tartibiga rioya etilishi ustidan doimiy nazorat oʻrnatsin; davlat xizmatlarini koʻrsatish tartiblarini buzganlik uchun davlat organlari va tashkilotlari mansabdor shaxslariga nisbatan belgilangan tartibda maʼmuriy jazo choralarini qoʻllasin. 5. Ushbu qarorning bajarilishini nazorat qilish Oʻzbekiston Respublikasi adliya vaziri A.J. Tashkulov zimmasiga yuklansin. 1. Ushbu Maʼmuriy reglament (keyingi oʻrinlarda — Reglament) yuridik shaxslarni (keyingi oʻrinlarda — ariza beruvchi) Xususiy bandlik agentliklarining reyestriga (keyingi oʻrinlarda — Reyestr) kiritish boʻyicha davlat xizmatini (keyingi oʻrinlarda — davlat xizmati) koʻrsatish tartibini belgilaydi. 2. Reglament talablari quyidagi xizmat turlarini koʻrsatish istagida boʻlgan ariza beruvchiga nisbatan tatbiq etiladi: Oʻzbekiston Respublikasi hududida ish qidirayotgan shaxslarga ish tanlash; ish beruvchilar uchun kadrlarni tanlash; ishga joylashtirish sohasida axborot va maslahat xizmatlari. Oʻzbekiston Respublikasidan tashqarida ish qidirayotgan shaxslarni ishga joylashtirish boʻyicha litsenziya olgan litsenziatlar Reyestrga avtomatik ravishda kiritiladi. 3. Davlat xizmati Davlat xizmatlari markazi va Oʻzbekiston Respublikasi Yagona interaktiv davlat xizmatlari portali (keyingi oʻrinlarda — YIDXP) orqali Vazirlar Mahkamasi huzuridagi Migratsiya agentligi (keyingi oʻrinlarda — vakolatli organ) tomonidan koʻrsatiladi. 4. Davlat xizmatlari markazi va vakolatli organ oʻrtasidagi axborot almashinuvi elektron raqamli imzoni (keyingi oʻrinlarda — ERI) majburiy tartibda qoʻllash orqali faqat idoralararo elektron oʻzaro bogʻlanish yordamida amalga oshiriladi. 5. Davlat xizmati Reglamentga 1-ilovadagi sxemaga muvofiq koʻrsatiladi. 6. Ariza beruvchi davlat xizmatidan foydalanish uchun Davlat xizmatlari markaziga shaxsan kelgan holda murojaat qiladi yoki davlat xizmatidan elektron shaklda foydalanish uchun YIDXPda roʻyxatdan oʻtadi. 7. Ariza beruvchi shaxsan kelib murojaat qilgan taqdirda, Davlat xizmati markazi xodimi ariza beruvchi nomidan, YIDXP orqali murojaat qilgan taqdirda esa, mustaqil ravishda Reglamentga 2-ilovaga muvofiq davlat xizmatidan foydalanish uchun soʻrovnomani elektron tarzda toʻldiradi. Davlat organlari va tashkilotlari ushbu soʻrovnomada koʻrsatilgan maʼlumot va hujjatlar “Raqamli hukumat” tizimining idoralararo integratsiyalashuv platformasi orqali taqdim etilishini taʼminlaydi. Ariza beruvchidan soʻrovnomada koʻrsatilmagan maʼlumotlar va hujjatlarni talab qilish taqiqlanadi. 8. Ariza toʻldirilgandan soʻng ariza beruvchi maʼlumotlarning toʻgʻriligini tekshiradi va imzolarni identifikatsiya qilishning tegishli vositalari (ERI, Face-ID, mobil-ID, daktiloskopiya va boshqalar) bilan tasdiqlaydi. Ariza beruvchi YIDXP orqali murojaat etgan taqdirda, arizani ERI bilan tasdiqlash talab etilmaydi. 9. Ariza koʻrib chiqilgani uchun bazaviy hisoblash miqdorining 50 foizi miqdorida yigʻim undiriladi. Bunda YIDXP orqali murojaat etilganda, ushbu bandning birinchi xatboshisida koʻrsatilgan yigʻim summasining 90 foizi undiriladi. Ariza koʻrib chiqilgani uchun yigʻim toʻlangani Yagona billing tizimi orqali tasdiqlanadi. 10. Yigʻimlar summasi quyidagi tartibda taqsimlanadi: a) Davlat xizmatlari markaziga kelib murojaat etganda: 18 foizi — Oʻzbekiston Respublikasi Adliya vazirligining Davlat xizmatlarini rivojlantirish jamgʻarmasiga; 0,5 foizi — “Raqamli hukumat loyihalarini boshqarish markazi” davlat muassasasining Oʻzbekiston Respubikasi Iqtisodiyot va moliya vazirligi huzuridagi Gʻaznachilik xizmati qoʻmitasidagi shaxsiy hisobvaragʻiga; qolgan mablagʻlar — vakolatli organga; b) YIDXP orqali murojaat etilganda: 10 foizi — Oʻzbekiston Respublikasi Adliya vazirligining Davlat xizmatlarini rivojlantirish jamgʻarmasiga; 11,75 foizi — “Raqamli hukumat loyihalarini boshqarish markazi” davlat muassasasining Oʻzbekiston Respubikasi Iqtisodiyot va moliya vazirligi huzuridagi Gʻaznachilik xizmati qoʻmitasidagi shaxsiy hisobvaragʻiga (shu jumladan, 0,5 foizi yigʻim toʻlangani Yagona billing tizimi orqali tasdiqlangani uchun); qolgan mablagʻlar — vakolatli organga oʻtkaziladi. 11. Ariza beruvchi davlat xizmatidan foydalanishdan uni koʻrsatishning har qanday bosqichida bosh tortish huquqiga ega. Ariza beruvchi davlat xizmatidan foydalanishdan bosh tortganda, uning arizasi koʻrmasdan qoldiriladi va toʻlangan yigʻim summasi qaytarilmaydi. 12. Ariza beruvchi Davlat xizmatlari markaziga shaxsan kelib murojaat etganda, uning arizasi Davlat xizmatlari markazi xodimi tomonidan toʻldirilib, ariza beruvchi tomonidan tasdiqlangandan soʻng barcha hujjatlar oʻn daqiqa mobaynida, YIDXP orqali murojaat qilinganda esa ariza avtomatik tarzda vakolatli organga yuboriladi. 13. Vakolatli organ uch ish kuni ichida arizani koʻrib chiqib, ariza beruvchiga Reyestrga kiritilgani haqidagi Reglamentga 3-ilovaga muvofiq guvohnomani yoki Reyestrga kiritishni rad etish haqidagi QR-kod (matrik shtrixli kod) qoʻyilgan xabarnomani tegishli Davlat xizmatlari markaziga yoki YIDXP orqali ariza beruvchiga elektron ravishda yuboradi. 14. Davlat xizmatini koʻrsatishni rad etish uchun quyidagilar asos boʻladi: hujjatlarda notoʻgʻri yoki buzib koʻrsatilgan maʼlumotlar mavjud boʻlganda; ariza beruvchining shtatida oliy maʼlumotli kamida ikki nafar xodim (rahbar bilan birga) mavjud emasligi. Davlat xizmatini koʻrsatishni boshqa asoslarga koʻra, shu jumladan, maqsadga muvofiq emaslik vaji bilan rad etishga yoʻl qoʻyilmaydi. Reyestrga kiritishni rad etish toʻgʻrisida qaror qabul qilingan taqdirda, rad etishning sabablari va qonunchiliq hujjatlarining aniq normalari koʻrsatiladi. Rad etish uchun asos boʻlib xizmat qilgan sabablar bartaraf etilgandan soʻng takroran murojaat qilingan taqdirda, arizani rad etishga yoʻl qoʻyilmaydi. 15. Davlat xizmatini koʻrsatish rad etilganda, ariza beruvchi bir oy muddatda davlat xizmatini koʻrsatishni rad etish asoslarini bartaraf qilgan holda yigʻim toʻlamasdan qayta murojaat qilish huquqiga ega. Bunda ariza beruvchi tomonidan rad etish sabablari bartaraf etilmagani arizani koʻrmasdan qoldirishga asos boʻladi. Ushbu bandda belgilangan muddat oʻtgandan keyin berilgan arizalar yangi berilgan hisoblanadi va umumiy tartibda koʻrib chiqiladi. 16. Davlat xizmatlari markazi guvohnoma yoki xabarnoma kelib tushgandan soʻng oʻn daqiqa mobaynida uni ariza beruvchining elektron manziliga (mavjud boʻlsa) yuboradi va ariza beruvchini bu haqida axborot-kommunikatsiya tizimi orqali xabardor qiladi. Davlat xizmatlari markazi ariza beruvchi shaxsan kelib murojaat qilgan taqdirda, ariza beruvchining soʻroviga koʻra unga guvohnomani yoki xabarnomani elektron yoki qogʻoz shaklida berishi shart. Soʻrovnomada ariza beruvchi tomonidan davlat xizmatini koʻrsatishning natijasini olib ketishga masʼul shaxs koʻrsatilgan holatlarda, davlat xizmatini koʻrsatishning natijasini ushbu shaxsga taqdim etishda tegishli ishonchnoma talab etilmaydi. 17. Reyestr vakolatli organ tomonidan yuritiladi va unda quyidagi maʼlumotlar qayd etiladi: yuridik shaxsning nomi, tashkiliy-huquqiy shakli, joylashgan yeri (pochta manzili), faoliyat manzili, soliq toʻlovchining identifikatsiya raqami (STIR), telefon raqami; yuridik shaxsning filiallari va vakolatxonalari haqidagi maʼlumotlar; xususiy bandlik agentligi rahbarining familiyasi, ismi, otasining ismi, jismoniy shaxsning shaxsiy identifikatsiya raqami (JSHSHIR); litsenziya berilgan (qayta rasmiylashtirilgan, litsenziyaning amal qilishi toʻxtatib turilgan, qayta tiklangan, tugatilgan, u bekor qilingan, dublikatlari berilgan) sana va uning raqami (mavjud boʻlgan taqdirda). 18. Reyestrdagi axborot vakolatli organning rasmiy veb-saytiga joylashtiriladi. 19. Xususiy bandlik agentligi quyidagi hollarda yetti ish kuni ichida Reglamentning 6-bandida belgilangan tartibda vakolatli organni xabardor qilishi shart: yuridik shaxsning tashkiliy-huquqiy shakli, nomi yoki joylashgan yeri (pochta manzili) va faoliyat manzili oʻzgarganda; yuridik shaxsning filiallari va (yoki) vakolatxonalari haqidagi maʼlumotlar oʻzgarganda. 20. Xabarnoma yuborganlik uchun toʻlov undirilmaydi. 21. Vakolatli organ ariza beruvchining arizasi kelib tushgan kundan boshlab uch ish kuni ichida Reyestrga oʻzgartirish kiritadi va ariza beruvchini bu haqida xabardor qiladi. 22. Reyestrdan xususiy bandlik agentligi uning taʼsischilari yoki taʼsis hujjatlari bilan bunga vakolatli boʻlgan organining qaroriga yoxud sudning qaroriga asosan tugatilganda chiqariladi. 23. Xususiy bandlik agentligi roʻyxatdan oʻtkazuvchi organ tomonidan tegishli davlat reyestriga tugatish toʻgʻrisidagi yozuv kiritilgandan soʻng vakolatli organ xabardor qilingan holda tugatilgan deb hisoblanadi hamda Reyestrdan chiqariladi. 24. Davlat xizmatlari markazi va vakolatli organ oʻz faoliyatini amalga oshirishi natijasida olingan maʼlumotlarning sir saqlanishini taʼminlaydi. 25. Oʻzbekiston Respublikasi Adliya vazirligi, uning hududiy boshqarmalari va Davlat xizmatlari markazi Reglament talablari bajarilishi boʻyicha davlat organlari va tashkilotlarining faoliyatini, shu jumladan, YIDXP orqali doimiy nazorat qiladi. 26. Ariza beruvchi Davlat xizmatlari markazi, adliya organlari va vakolatli organ, shuningdek, davlat organlari va tashkilotlari xodimlarining xatti-harakatlari yuzasidan qonunchilik hujjatlarida belgilangan tartibda shikoyat qilishlari mumkin. 27. Reglament talablarining buzilishida aybdor boʻlgan shaxslar qonunchilik hujjatlarida belgilangan tartibda javob beradilar. 1. Vazirlar Mahkamasining 2017-yil 9-fevraldagi 66-son qarori bilan tasdiqlangan Tadbirkorlik subyektlarini davlat roʻyxatidan oʻtkazish tartibi toʻgʻrisidagi nizomda: a) 13-bandning toʻrtinchi xatboshisi “Yagona identifikatsiyalash tizimi” soʻzlaridan keyin “yoki shaxsni biometrik identifikatsiya qilish (Face-ID) usuli” soʻzlari bilan toʻldirilsin; b) 21-bandning oʻn beshinchi xatboshisi “Yagona identifikatsiyalash tizimi” soʻzlaridan keyin “yoki shaxsni biometrik identifikatsiya qilish (Face-ID) usuli” soʻzlari bilag toʻldirilsin; v) quyidagi mazmundagi 51-bob bilan toʻldirilsin: 392. Tadbirkorlik subyekti boʻlgan yuridik shaxslar oʻzining rahbar maʼlumotlarini oʻzgartirish uchun istalgan vaqtda Davlat xizmatlari markazlariga oʻzi kelgan holda yoki Tizim vositasida murojaat qiliishi mumkin. Yuridik shaxs shaxsan yoki uning nomidan murojaat qilish huquqiga ega boʻlgan shaxs oʻzi kelib murojaat etgan taqdirda, roʻyxatdan oʻtkazuvchi organ xodimi yuridik shaxs nomidan, Tizim orqali murojaat etgan taqdirda esa, mustaqil ravishda mazkur Nizomga 14-ilovaga muvofiq shakldagi arizani elektron shaklda toʻldiradi. Arizaga quyidagi hujjatlar ilova qilinadi: yuridik shaxs ishtirokchilarining rahbarni oʻzgartirish haqidagi qarori; yuridik shaxs yangi rahbarining mehnat munosabatlarini boshlagani haqidagi buyrugʻi. 393. Roʻyxatdan oʻtkazuvchi organ xodimi 10 daqiqada ariza va unga ilova qilingan maʼlumotlarni koʻrib chiqib, ulardagi maʼlumotlar Tadbirkorlik subyektlarining yagona davlat reyestriga muvofiq boʻlganda, shuningdek, yuridik shaxs ishtirokchilarining rahbarni oʻzgartirish haqidagi qarori yuridik shaxsning taʼsis hujjatlariga muvofiq rasmiylashtirilganda, yuridik shaxslar rahbar maʼlumotlarini oʻzgartirish boʻyicha maʼlumotlarni Yuridik shaxslar, faoliyatini vakolatxona, filial yoki doimiy muassasa orqali amalga oshirayotgan chet el yuridik shaxslari va tadbirkorlik faoliyati bilan shugʻullanuvchi jismoniy shaxslarning markaziy maʼlumotlar bazasiga yuboradi. 394. Yuridik shaxslar rahbar maʼlumotlari Yuridik shaxslar, faoliyatini vakolatxona, filial yoki doimiy muassasa orqali amalga oshirayotgan chet el yuridik shaxslari va tadbirkorlik faoliyati bilan shugʻullanuvchi jismoniy shaxslarning markaziy maʼlumotlar bazasida real vaqt rejimida oʻzgartiriladi. Yuridik shaxslar rahbar maʼlumotlarining Yuridik shaxslar, faoliyatini vakolatxona, filial yoki doimiy muassasa orqali amalga oshirayotgan chet el yuridik shaxslari va tadbirkorlik faoliyati bilan shugʻullanuvchi jismoniy shaxslarning markaziy maʼlumotlar bazasida oʻzgartirilgani kelgusida yuridik shaxsni “Yagona milliy mehnat tizimi” idoralararo dasturiy-apparat kompleksiga mehnat munosabatlari yuzaga kelgani, oʻzgargani yoki bekor qilingani haqida tegishli yozuv kiritish majburiyatidan ozod qilmaydi”; quyidagi mazmundagi 14-ilova bilan toʻldirilsin: 2. Vazirlar Mahkamasining 2017-yil 15-martdagi 140-son qarori bilan tasdiqlangan Umumiy oʻrta taʼlim toʻgʻrisidagi nizomning 43-bandi oʻz kuchini yoʻqotgan deb hisoblansin. 3. Vazirlar Mahkamasining 2018-yil 28-martdagi 244-son qarori bilan tasdiqlangan Bolalarni davlat maktabgacha taʼlim tashkilotlariga qabul qilish boʻyicha davlat xizmatlari koʻrsatishning maʼmuriy reglamentida: a) 2-ilovaning “II. Bola haqidagi maʼlumot:” boʻlimi quyidagi mazmundagi 4-band bilan toʻldirilsin: b) 3-ilovaning “II. Bola haqidagi maʼlumot:” boʻlimi quyidagi mazmundagi 4-band bilan toʻldirilsin: 4. Vazirlar Mahkamasining 2018-yil 10-maydagi 348-son qarori bilan tasdiqlanan Davlat xizmatlari markazlari yoki onlayn tarzda (masofadan turib) rasmiy axborot resurslari orqali elektron raqamli imzo kalitini roʻyxatga olish va elektron raqamli imzo kalitining sertifikatini berish boʻyicha davlat xizmatlari koʻrsatishning maʼmuriy reglamentining 8-bandi birinchi xatboshisi “jismoniy shaxslar” soʻzlaridan keyin “(16 yoshga toʻlgan va belgilangan tartibda biometrik pasport yoki identifikatsiyalovchi ID-kartasi) olgan Oʻzbekiston Respublikasi fuqarosi, chet el fuqarosi hamda fuqaroligi boʻlmagan shaxs)” soʻzlari bilan toʻldirilsin. 5. Vazirlar Mahkamasining 2019-yil 13-maydagi 391-son qarori bilan tasdiqlangan Umumiy turdagi davlat va nodavlat maktabgacha taʼlim tashkilotlari toʻgʻrisidagi nizomning 34-bandi uchinchi xatboshisi quyidagi tahrirda bayon etilsin: “yoʻllanma shakllangani haqida xabarnomada qayd etilgan tasdiq kodi”. 6. Vazirlar Mahkamasining 2019-yil 30-iyuldagi 636-son qarori bilan tasdiqlangan Avtomobil transportida yoʻlovchilarni shaharda, shahar atrofida, shaharlararo, xalqaro, shuningdek, yuklarni xalqaro yoʻnalishlar boʻyicha tashish faoliyatini litsenziyalash yuzasidan davlat xizmatlari koʻrsatishning maʼmuriy reglamentida: a) quyidagi mazmundagi 221-band bilan toʻldirilsin: “221. Oʻzini oʻzi band qilgan shaxslarning yengil avtotransport vositasida yoʻlovchilarni shahar, shahar atrofi va shaharlararo tashish faoliyatini amalga oshirish uchun arizalarini koʻrib chiqishda quyidagilar amalga oshiriladi: oʻzini oʻzi band qilgan shaxs sifatida soliq organlarida roʻyxatdan oʻtgani (ushbu Reglamentning 15-bandi beshinchi xatboshisi bundan mustasno) — Soliq qoʻmitasining axborot tizimlari orqali; avtotransport vositasiga oid maʼlumotlar — Ichki ishlar vazirligining axborot tizimlari orqali; avtotransport vositasiga mulk yoki boshqa ashyoviy huquqlarning mavjudligi — Adliya vazirligi hamda Ichki ishlar vazirligining axborot tizimlari orqali avtomatik tarzda tekshiriladi. Bunda yuqoridagi maʼlumotlar axborot tizimlari orqali tasdiqlangan taqdirda, ariza beruvchiga real vaqt rejimida davlat boji koʻrsatilgan xabarnoma yuboriladi”; b) 24-bandning birinchi xatboshisidagi “bir ish kunida” soʻzlari “10 daqiqada” soʻzlari bilan almashtirilsin; v) 3-ilovada 6-bosqich “Bajarish muddatlari” ustunidagi “1 ish kunida” soʻzlari “10 daqiqada” soʻzlari bilan almashtirilsin; g) 7-ilovada: 3-pozitsiyaning uchinchi ustuni quyidagi tahrirda bayon etilsin: “Yuridik va jismoniy shaxslar”; 8-pozitsiyaning uchinchi ustuni ikkinchi xatboshisidagi “1 ish kuni” soʻzlari “real vaqt rejimida (10 daqiqa)” soʻzlari bilan almashtirilsin. 7. Vazirlar Mahkamasining 2023-yil 20-noyabrdagi 612-son qarori bilan tasdiqlangan Jismoniy va yuridik shaxslarga maʼlumotnomalar berish boʻyicha davlat xizmatlarini koʻrsatishning yagona maʼmuriy reglamentida: a) 1-bandning uchinchi xatboshisidagi “52” raqami “53” raqami bilan almashtirilsin; b) 2-ilovaning 7-pozitsiyasi ikkinchi ustuni quyidagi tahrirda bayon etilsin: “Mazkur davlat xizmatidan foydalanish vaqtida ariza beruvchi kompozit shaklda narkologiya dispanseri hisobida turishi yoki turmasligi toʻgʻrisida maʼlumotnoma berish xizmatidan foydalanishi mumkin. Bunda mazkur maʼlumotnomalarni berganlik uchun toʻlovlar bir yoʻla toʻlanadi hamda toʻlov miqdorlari ushbu maʼlumotnomalarning pasportlarida belgilangan tartibda taqsimlanadi”; v) 3-ilovaning 7-pozitsiyasi ikkinchi ustuni quyidagi tahrirda bayon etilsin: “Mazkur davlat xizmatidan foydalanish vaqtida ariza beruvchi kompozit shaklda ruhiy kasalliklar boʻyicha dispanser hisobida turishi yoki turmasligi toʻgʻrisida maʼlumotnoma berish xizmatidan foydalanishi mumkin. Bunda mazkur maʼlumotnomalarni berganlik uchun toʻlovlar bir yoʻla toʻlanadi hamda toʻlov miqdorlari ushbu maʼlumotnomalarning pasportlarida belgilangan tartibda taqsimlanadi”; g) 16-ilovada: 2-pozitsiyaning ikkinchi ustuni quyidagi tahrirda bayon etilsin: “Yuridik va jismoniy shaxslar”; 4-pozitsiyaning ikkinchi ustuni 1-bandi quyidagi mazmundagi sakkizinchi — oʻn toʻrtinchi xatboshilar bilan toʻldirilsin: “Ariza beruvchi yuridik shaxs uchun: toʻliq nomi; STIR; maʼlumotnoma tili (oʻzbek/rus); elektron pochta manzili (agar mavjud boʻlsa) va telefon raqami; arxiv idorasi joylashgan viloyat va tuman; soʻralayotgan arxiv hujjatlari toʻgʻrisidagi maʼlumotlar (hujjat nomi, hujjatning mazmuni (batafsil koʻrsatilishi lozim), qaysi organ tomonidan qabul qilingan (imkon qadar), sanasi va raqami (imkon qadar), qoʻshimcha maʼlumotlar (agar boʻlsa)”; d) 31-ilovada: 5-pozitsiyaning uchinchi ustuni quyidagi mazmundagi oltinchi va yettinchi xatboshilar bilan toʻldirilsin: “Davlat xizmati tezlashtirilgan tartibda koʻrsatilganda, yuqoridagi umumiy toʻlovlardan tashqari BHMning 1 baravari miqdorida qoʻshimcha toʻlov undiriladi. Tezlashtirilgan tartibda davlat xizmati koʻrsatilgani uchun undiriladigan qoʻshimcha toʻlov mazkur pasportning 5-pozitsiyasida belgilangan tartibda taqsimlanadi va vakolatli organga oʻtadigan qismi idoraviy notarial arxivlarning moddiy-texnik bazasini rivojlantirish va idoraviy notarial arxivlarning xodimlarini moddiy ragʻbatlantirish uchun yoʻnaltiriladi.”; oltinchi — oʻn toʻrtinchi xatboshilar tegishlicha sakkizinchi — oʻn oltinchi xatboshilar deb hisoblansin; 6-pozitsiyaning uchinchi ustuni quyidagi mazmundagi oltinchi — toʻqqizinchi xatboshilar bilan toʻldirilsin: “Davlat xizmati tezlashtirilgan tartibda koʻrsatilganda: a) notarial rasmiylashtirilgan hujjatlarning dublikati — 2 ish kuni; b) notarial harakatlarni roʻyxatga olish reyestr kitobidan koʻchirma — 1 ish kuni; v) arxiv hujjatlaridan nusxalar, shuningdek, mol-mulkka nisbatan taqiq (xatlov) mavjud emasligi haqida maʼlumotnomalar — 1 ish kuni”; e) quyidagi mazmundagi 53-ilova bilan toʻldirilsin: 8. Vazirlar Mahkamasining 2023-yil 25-dekabrdagi 681-son qarori bilan tasdiqlangan Davlat umumiy oʻrta taʼlim muassasalari direktori lavozimiga nomzodlarni menejerlik oʻquv kurslarida oʻqitish va ularga menejerlik sertifikatini berish tartibi toʻgʻrisidagi nizomda: a) 9 va 10-bandlar quyidagi tahrirda bayon etilsin: “9. Nomzodlar oʻquv kursida oʻqish uchun Davlat xizmatlari markazlari, Oʻzbekiston Respublikasi Yagona interaktiv davlat xizmatlari portali (keyingi oʻrinlarda — YIDXP) yoki maxsus portal orqali murojaat qiladi. Arizalar YIDXP orqali dam olish va bayram kunlaridan qatʼi nazar, har kuni 24 soat davomida yuborilishi mumkin. Bunda arizalar ish vaqtidan keyin yoki dam olish va bayram kunlarida tushganda, kalendar boʻyicha navbatdagi ish kuni arizalarning vakolatli organga tushgan va vakolatli organ tomonidan qabul qilingan kun deb hisoblanadi. Nomzodlar shaxsan yoki uning nomidan murojaat qilish huquqiga ega boʻlgan shaxs oʻzi kelib murojaat etgan taqdirda, Davlat xizmatlari markazi xodimi ariza beruvchi nomidan, YIDXP yoki maxsus portal orqali murojaat etgan taqdirda esa, mustaqil ravishda ushbu Nizomga 11-ilovaga muvofiq shakldagi arizani elektron shaklda toʻldiradi. Bunda nomzodlar kamida bakalavr darajasiga hamda maktab direktorlari uchun belgilangan malaka talablariga muvofiq boʻlishi lozim. 10. Taʼlimda menejment yoki taʼlimda boshqaruv mutaxassisligi boʻyicha magistr darajasiga ega boʻlgan nomzodlar oʻquv kursida oʻqimasdan, sertifikat olish boʻyicha yakuniy sinov jarayonlarida ishtirok etishlari mumkin. Bunda mazkur nomzodlar sertifikat olish boʻyicha yakuniy sinov jarayonlarida ishtirok etish uchun Davlat xizmatlari markazi, YIDXP yoki maxsus portal orqali murojaat qiladi. Institut berilgan arizani ikki ish kunida koʻrib chiqib, nomzod haqiqatda oʻquv kursida oʻqimasdan, sertifikat olish boʻyicha yakuniy sinov jarayonlarida ishtirok etish mumkinligini aniqlaydi va tegishli xabarnomani Davlat xizmatlari markaziga (oʻzi kelib murojaat etganda) yoki nomzodga YIDXP yoki maxsus portal orqali yuboradi”; b) quyidagi mazmundagi 101-102-bandlar bilan toʻldirilsin: “101. Markaz kelib tushgan arizalarni bir ish kunida koʻrib chiqib, nomzodga Davlat xizmatlari markaziga (oʻzi kelib murojaat etganda) yoki nomzodga YIDXP yoki maxsus portal orqali shartnomani tasdiqlash uchun yuboradi. Nomzod shartnomani u kelib tushgan vaqtdan boshlab oʻn kun muddat ichida tasdiqlashi lozim. Mazkur bandning ikkinchi xatboshisida koʻrsatilgan muddatda shartnoma nomzod tomonidan tasdiqlanmaganda ariza rad qilingan hisoblanadi. Bunda nomzod oʻquv kurslarida ishtirok etish uchun umumiy tartibda qayta murojaat qilishi mumkin. 102. Taʼlimda menejment yoki taʼlimda boshqaruv ixtisosligi boʻyicha ilmiy darajaga ega boʻlgan nomzodlar sertifikat olish uchun Davlat xizmatlari markazi, YIDXP yoki maxsus portal orqali murojaat qiladi. Institut berilgan arizani ikki ish kunida koʻrib chiqib, nomzod haqiqatda oʻquv kursida oʻqimasdan hamda yakuniy imtihonlarni topshirmasdan sertifikat olish mumkinligini aniqlaydi va nomzod toʻgʻridan-toʻgʻri sertifikat olish huquqiga ega boʻlganda sertifikatni rasmiylashtirib, uni Davlat xizmatlari markaziga (oʻzi kelib murojaat etganda) yoki nomzodga YIDXP yoki maxsus portal orqali yuboradi”; v) 30-bandning ikkinchi xatboshisidagi “maxsus portal orqali nomzodning shaxsiy kabinetiga” soʻzlari “Davlat xizmatlari markaziga (oʻzi kelib murojaat etganda) yoki nomzodga YIDXP yoki maxsus portal orqali” soʻzlari bilan almashtirilsin; g) 31-bandda: birinchi xatboshidagi “yozma yoki elektron shaklda” soʻzlari “Davlat xizmatlari markaziga (oʻzi kelib) yoki YIDXP yoki maxsus portal orqali” soʻzlari bilan almashtirilsin; ikkinchi xatboshidagi “Markazga bevosita yoki elektron shaklda” soʻzlari “Davlat xizmatlari markaziga (oʻzi kelib) yoki YIDXP yoki maxsus portal orqali” soʻzlari bilan almashtirilsin; d) 38-bandda: uchinchi xatboshidagi “maxsus portal orqali elektron shaklda” soʻzlari “Davlat xizmatlari markaziga (oʻzi kelib) yoki YIDXP yoki maxsus portal orqali” soʻzlari bilan almashtirilsin; e) 59-bandning ikkinchi xatboshisi quyidagi tahrirda bayon qilinsin: “Nomzodga sertifikat Davlat xizmatlari markaziga (oʻzi kelib murojaat etganda) yoki YIDXP yoki maxsus portal orqali yuboriladi.”; j) 1-ilovada: 1-bosqich “Tadbirlar” ustunining 1-bandidagi “Markazning maxsus portal” soʻzlari “Davlat xizmatlari markaziga oʻzi kelib murojaat qiladi yoki YIDXP yoki maxsus portal orqali” soʻzlari bilan almashtirilsin; 3-bosqich “Tadbirlar” ustunining 3-bandidagi “sertifikatini beradi” soʻzlari “sertiifikati Davlat xizmatlari markaziga (oʻzi kelib murojaat etganda) yoki YIDXP yoki maxsus portal orqali yuboriladi” soʻzlari bilan almashtirilsin; z) quyidagi mazmundagi 11-ilova bilan toʻldirilsin: